Иван Вазов
Варвари сме!

chitanka.info

Написано по повод псувните на френския печат, който в яростта си ни прикачи етикета „варвари“.

Да, варвари сме ние! Сто пъти туй писахте,

на гласове различни таз песен разпевахте.

Под външност европейска крийм хуни зверовити,

тръбяхме правда, братство, а с кръв сме днес опити.

В гърди ни християнски сърце на демон бие —

да, варвари сме ние!

Пристанищата френски с гранати ги рушихме,

на Англия селата плячкосвахме, горихме,

деца и старци клахме, безчестихме жените,

окови пак тургахме от другиго разбити,

срама ни океанът дори не ще измие —

да, варвари сме ние!

През бурните морета пратихме наште флоти,

топове, пушки в помощ на мръсните деспоти,

борци идеалисти с картечници косихме,

кат тигрите бенгалски с патрони „дум-дум“ бихме!

Под маската на ангел същ звяр у нас се крие:

да, варвари сме ние!

Апостоли — на думи, пирати по делата —

ний паднахме по-ниско от хищните вандали;

кощунствувахме с бога и с чест, и с идеали,

„Марсилиеза“ пяхме, а клахме свободата —

о хора просветени, съвсем сте прави вие:

да, варвари сме ние!

Декември 1915 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.